Nýtt skilti sem vísar á fjöldahjálparstöð á Kjalarnesi Opnað þegar Kjalarnesvegi er lokað Nýverið var sett upp skilti 200 metra norðan við syðri afleggjara inn í Grundarhverfi á Kjalarnesi . Skiltið er svokallað samlokuskilti og einungis opnað þegar Kjalarnesvegi er lokað vegna óveðurs eða við aðrar aðstæður sem kalla á opnun fjöldahjálparstöðvarinnar í Klébergsskóla á Kjalarnesi . Tilgangurinn er að vara vegfarendur við lokuninni og vísa þeim inn að hjálparstöðinni og minnka þannig áreitið á björgunarsveitarfólk sem er á verði á lokunarstað . Skiltið er í tveimur hlutum sem liggja saman eins og samloka . Þegar skiltið er opnað kviknar á tveimur led blikkljósum sem lýsa upp skiltið og vara vegfarendur við . Rafmagn í skiltið er tekið úr nærliggjandi ljósastaur og leitt í rafgeymi sem tryggir straum þó rafmagnið fari af svæðinu . Töluverð vinna liggur að baki skilti sem þessu . Viktor Arnar Ingólfsson , útgáfustjóri Vegagerðarinnar , sá um að hanna skiltið í samráði við Almannavarnarnefnd . Skiltið var framleitt hjá BB skiltum í Garðabæ og fyrirtækið M & T sá um rafbúnað . Umsjón með verkefninu höfðu Nicolai Jónasson og Guðmundur Ragnarsson á þjónustudeild Vegagerðarinnar . Áætlað er að setja svipað skilti upp rétt austan við Hvolsvöll sem verður opnað þegar Hringvegurinn undir Eyjafjöllum er lokaður vegna veðurs eða annarra hamfara , til að upplýsa vegfarendur áður en lengra er haldið . Meðfylgjandi eru myndir sem sýna skiltið og frágang búnaðar . Myndirnar tók Torfi B. Jóhannsson .